32004R0230
L 039/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 230/2004 НА КОМИСИЯТА
от 10 февруари 2004 година
за изменение на Регламент (ЕО) № 1972/2003 относно временните мерки, които следва да се приемат за търговията със земеделски продукти във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Чешката република, Естония, Кипър, Литва, Латвия, Унгария, Малта, Полша, Словения и Словакия, и по-специално член 2, параграф 3 от него,
като взе предвид Акта за присъединяване на Чешката република, Естония, Кипър, Литва, Латвия, Унгария, Малта, Полша, Словения и Словакия, и по-специално член 41, първа алинея от него,
като има предвид, че:
(1)
Член 4, параграф 4 от Регламент (ЕО) № 1972/2003 на Комисията (1) предвижда, че новите държави-членки извършват незабавно инвентаризация на запасите, които са в наличност на 1 май 2004 г., така че да гарантират, че таксите, налагани на притежателите на излишъци, се прилагат правилно. За да улеснят създаването на инвентарни списъци, включващи значителен брой земеделски продукти и продукти, които не са включени в приложение I и за да се справят с потенциалните рискове по един ефективен начин, новите държави-членки могат да използват система за анализ на риска, за да идентифицират притежателите на излишъци.
(2)
Необходимо е да се попречи на стоки, които са получили възстановявания при внос, да се възползват от каквато и да е мярка за интервенция или помощ, установени в дял I, глави II и III на Регламент (ЕО) № 1255/1999 на Съвета (2) от 17 май 1999 г. относно общата организация на пазара за мляко и млечни продукти.
(3)
Като последица от горното Регламент (ЕО) № 1972/2003 на Комисията следва да се измени.
(4)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1972/2003 на Комисията се изменя, както следва:
1.
Член 4 се изменя, както следва:
а)
параграф 4 се заменя със следното:
„4. За да се гарантира, че посочената в параграф 1 такса се прилага правилно, новите държави-членки извършват незабавно инвентаризация на запасите, които са в наличност на 1 май 2004 г. За тази цел те могат да използват система за идентифициране на притежателите на излишъци, основана на анализ на риска, като надлежно вземат под внимание по-специално следните критерии:
-
вид на дейността на притежателя,
-
капацитет на складовите помещения,
-
ниво на активност.
Новите държави-членки уведомяват Комисията относно количеството на продуктите в излишъците, с изключение на количествата в държавните запаси по член 5, най-късно до 31 октомври 2004 г.“;
б)
Във второто, третото, шестото, деветото и десетото тире на параграф 5 номенклатурен номер „2009 40“ се заменя с „2009 41 и 2009 49“.
2.
Заглавието на член 8 „доказателство за неплащане на възстановявания/ възстановявания при производството“ се заменя с „доказателство за неплащане на възстановявания“.
3.
В член 9 второто изречение се заменя със следното:
„Нито един продукт, за който има получено възстановяване при износ, не може да бъде предмет на възстановяване при производството, ако е бил използван в производството на продуктите, предвидени в приложение I към Регламент (ЕО) № 1722/93 на Комисията или в приложение I към Регламент (ЕО) № 1265/2001 на Комисията, нито на каквато и да е мярка за интервенция или помощ, така както са установени в дял I, глави II и III на Регламент (ЕО) № 1255/1999 на Съвета.“
Член 2
Настоящият регламент влиза в сила при условие и на датата на влизане в сила на Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия към Европейския съюз.
Той се прилага до 30 април 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 февруари 2004 година.